৮৮ একরে প্রায় ১৭ হাজার বাসিন্দা। আর পুজো ঘিরে তাঁদের অফুরন্ত প্রাণশক্তি। এই মূলধনের জোরে কলকাতার বিগ বাজেটের পুজোদের টেক্কা দিতে তৈরি দমদম পার্কের ‘পঞ্চপাণ্ডব’— তরুণ সংঘ, ভারতচক্র, তরুণ দল, যুবকবৃন্দ এবং দমদম পার্ক সর্বজনীন।
থিম পুজোর ‘বর্ণপরিচয়’ কবেই সহজ পাঠ করে ফেলেছে দমদম পার্ক। তরুণ সংঘের এবারের থিম ‘মাতা-নি-পাছেড়ি’। দিদির কলকাতায় নরেন্দ্র মোদীর গুজরাতের লুপ্তপ্রায় শিল্প! ৩০০ বছরের বেশি পুরনো চিত্রশৈলী গুজরাতের ভার্গিস জনজাতির হাত ধরে এখনও জীবন্ত। সেই কাহিনি বলবে তরুণ সংঘ। শিল্পী গোপাল পোদ্দার। হাতিবাগানের নবীন পল্লিতে পাকিস্তানের ট্রাক শিল্পের কাজ তিনিই কলকাতাবাসীকে উপহার দিয়েছেন।
পাশেই ভারতচক্রে ‘শক্তিরূপেণ সংস্থিতা’। শিল্পী সঞ্জীব সাহা চারভাগে নিজের ভাবনা তুলে ধরেছেন। প্রথম ভাগে শক্তির প্রতীক হিসাবে থাকছে কাঠের পাখা। ৩৬৫টি লাইনের এক একসারিতে পাঁচটি করে পাখা। একটিতে হাত দিলে বাকি চারটি ঘুরবে। দ্বিতীয় ভাগে রূপের ব্যাখ্যায় থাকছে ১৮০০ কাঠের খেলনা। এরপর জিওমেট্রিক অবয়ব। শেষভাগে লোককথায় মহিষাসুর মর্দিনী।
গত বছর রেড রোডের শোভাযাত্রায় থাকা তরুণ দলে এবার অন্নপূর্ণা ও ঈশ্বরী পাটনি। মৎস্যজীবীদের জীবন যাত্রার সঙ্গে শারদোৎসবের মেলবন্ধন ঘটিয়েছেন শিল্পী অনির্বাণ। মণ্ডপের সামনে থাকছে একটি বিশাল নৌকা। থ্রি ডি প্রযুক্তির ব্যবহারে যা দেখে মনে হবে জলে ভাসছে। দেবীপ্রতিমার ত্রিনয়নও এখানে নৌকার আদলে।
যুবকবৃন্দের তুরুপের তাস পাপোষের কাজ। পাপোষ এখানে রূপক অর্থে অনুন্নত শ্রেণির প্রতিনিধি। যার মাধ্যমে জঙ্গলমহলের আদিবাসী সম্প্রদায়কে তুলে ধরতে চেয়েছেন শিল্পী বন্দন রাহা। কসবায় ভাঁড়ের প্যান্ডেল করে সাড়া ফেলে দেওয়া শিল্পী বলেন, ‘‘সিন্থেটিক পাপোষে কাঁটার মতো অংশ থাকে। কিছু কাঁটা মনে বেঁধে।’’
দমদম পার্ক সর্বজনীন বলছে, ‘৭+৫ আর ৯, এবার আমরা ২৪শে’। রহস্যভেদে যুগ্ম সম্পাদক শুভ্রজিৎ মজুমদার বলেন, ‘‘২৪ ঘণ্টা সাতদিন পঞ্চইন্দ্রিয় সজাগ রেখে অহিংসার পথে এগিয়ে যেতে চাইছি। ৯ বলতে বিষ্ণুর নবম অবতার। এই বার্তা ফুটিয়ে তুলতে জাপানের শিল্প কিরিগিমির সাহায্যে নেওয়া হচ্ছে।’’ থিম পুজোর আইপিএলে বিদেশি শিল্পরীতির পাশাপাশি দেশি মৃৎ এবং ঠোকাই শিল্পের ছোঁয়াও রয়েছে। আলাদা তাৎপর্যপূর্ণ থাকছে সময়ের। যে কাজে ৫০০ ঘড়ি থাকবে মণ্ডপে।
যুবকবৃন্দের রানা সেনগুপ্ত বলেন, ‘‘দমদম পার্কের পরিচয়ই হল ভাল পুজোর ঠিকানা!’’ তরুণ সংঘের পুজো কমিটির সম্পাদক দেবরাজ শিকদারের কথায়, ‘‘আমরা আমাদের নিয়ে লড়ব।’’ নিকটতম প্রতিবেশী ভারতচক্রের সম্পাদক অর্জুন গুণ বলেন, ‘‘গত বছর ৩৮টি পুরস্কার পেয়েছি। এ বছরও আশাবাদী।’’ তরুণ দলের বিশ্বজিৎ প্রসাদের চ্যালেঞ্জ, ‘‘উল্টোডাঙার এপারে তরুণ দলই একমাত্র রেড রোডে অংশগ্রহণকারী। পুজো হিসাবে আমরা দুধে-ভাতে নই!’’ আর সর্বজনীনের কর্তা তো বলেই দিলেন, ‘‘দমদম পার্কের লড়াই সারা কলকাতার সঙ্গে।’’